Deins

Deins is en Oort un Gemeen in de Samtgemeen Sürsen in’n Landkreis Rodenborg (Wümm) mit . To de Gemeen höört ok de Oortsdeel Mals. Enkelte Öörd vun de Gemeen sünd Stüh, Löh, Rohr, Visoh un Hastenbeck.

 Geografie 
De Gemeen Deins liggt in’n Noordööstlichen Deel vun’n Landkreis un grenzt in’n Noordwesten an de Eenheitsgemeen Bremervöör. Na de annern Sieten leegt wietere Gemeen vun de Samtgemeen Sürsen: In’n Noordoosten slutt sik Farm an, na Süüdoosten to liggt Annerlingen un in’n Süüdwesten Sürsen.

Dör den nöördlichen Deel vun de Gemeen un dorbi ok dör den Oortsdeel Mals  verlöpt de lütte Stroom Bever.

 Geologie 
En Översicht över de Geologie un Entstahn vun dat Rebeet vun’n helen Landkreis is in den Artikel Landkreis Rodenborg (Wümm) beschreven un kann dor naleest waarn.

 Historie 
De Oort Deins weer 1148 to’n eersten mol in en Oorkunnen betüügt, as de Arzbischop Ditmar vun Veern dat Veerner Doomkapitel den Teihnten in Deynstede schenken de. Dat warrt vermoodt, dat de Naam Deins op den Nanaam Deinhart (Degenhart) torüchgeiht. Bi en Brandkatastrooph 1714 is de Oort bit op een Huus vullstännig daalbrennt. 1911 is dat en tweet mol to en Grootbrand kamen, bi dat dat hele Dörp afbrennt is. Dat Füer is jüst in dat Huus utbroken, dat 1714 es eenzig verschoont bleven weer.

Buten vun Deins is ut en enkelten Hoff de Oort Rohr tostannen kamen. Blangen den Rohr an’n ollen Farvener-Sürsener Karkenweg liggt de Rugenbarg, woneem dat fröher de sagenhafte Hexenkuhl geven hett. Üm 1820 is an’n Deilweg, ’n Mischwoold, Visoh entstahn. En ne’ere Wahnsteed is Löh an de Straat na’n ehmoligen Deinser Bahnhoff to.

De Naam Mals is 1132 to’n eersten mol in en Oorkunn opduukt – ’n beten eher as Deins. To de Möhl, de an de Bever steiht, hebbt üm 1500 fief Höff töhöört, wo vun veer to dat Klooster St. Georg rekent weern. Mals is 1974 in’n Rahmen vun de Rebeetsreform na Deins ingemeent worrn. De Gemeen Deins weer von 1967 bet 1974 Deel von de Samtgemeen Sürsen. De is 1974 oplööst worrn un dor is de ne’e un gröttere Samtgemeen Sürsen billt worrn, to de de Oort sietdem tohöört.

 Religion 

Deins is evangeelsch-luthersch präägt un höört to dat Kaspel von de Lamberti-Kark in Sürsen.

För de Kathoolschen is de St.-Michaelskark in Bremervöör tostännig, de siet 1. September 2010 to de Karkengemeen Hillig Geist in Stood tohöört.

 Politik 
 Gemeenraat 
De  Gemeenraat vun Deins hett negen Liddmaten. Siet de Kommunalwahl 2011 sett de sik as folgt tosamen:

Partei2016 2011 2006 WG Deins5 5 5WG Mals4 4 4

 Börgermeester 
Börgermeester vun Deins is Klaus Schröder vun de WG Deins. Em staht to Viez-Börgermeesters to Seit. De eerste Viez is Beate Hildebrand-Tietjen vun de WG Mals, de tweete is Henry Oerding vun de WG Deins.

 Wapen 
Dat Wapen vun Deins is blau un wiest dorop baven den Spiralhakenversluss vun en Halsring. Dorünner is en golden Möhlenrad dorstellt, dat veer Speken opwiest. De Verluss is en Henwies op en Fund ut de Bronzetiet, de 1938 in’t Rebeet vun de Gemeen maakt worrn is. Dat Möhlenrad betütt sik op de olle Möhl vun Mals, de al in’t Johr 1132 as Besitt vun’t Klooster St. Gerog to Stood nöömt worrn is.

 Verkehr 
Dör de Gemeen verlööpt de Bahnlien Bremervöör-Wasra, de vundaag blots noch vun de Iesenbahnen un Verkehrsbedrieven Elv-Werser GmbH (EVB) in’n Göderverkehr bedreven warrt. Vun den ehmoligen Bahnhoff tüügt noch Resten an de B 71. De Personenverkehr is al 1969 opgeven worrn.

Över de B 71, de vun Bremervöör över Sürsen wieter na Zeven föhrt, is Deins goot an dat Stratennett anslaten. De beiden Oortsdelen Deins un Mals sünd över de K 108 verbunnen, de bi Deins in de B 71 münnt un nöördlich vun Mals wieter na Byhusen föhrt. Vun ehr twiegt in Mals butendem de K 122 af, de na Farven verlöpt. Un vun de K 122 twiegt kort achter Mals noch de K 118 af, de na Ohrel föhrt.

 Weblenken 

Kategorie:Oort
Kategorie:Landkreis Rodenborg (Wümm)